Lesersbrief: President Ramaphosa, wanneer het ons ophou omgee?(Foto: ANC/Twitter) Karin Oakes skryf: Beste mnr. Ramaphosa Ek vertrou dat hierdie brief u tafel sal bereik en veral dat u dit sal lees en die inhoud hiervan u sal aanspoor om die nodige besluite en aksie te neem. Sommige mense mag dalk dink dat ek hierdie brief skryf om aandag te trek. Hulle is doodreg – ek hoop om veral u aandag te trek. Ek wil graag die vraag aan u stel: Wanneer het ons ophou omgee? Dit is ŉ gelaaide vraag en u mag dalk nie dadelik die antwoord hierop hê nie. Na die 1994-verkiesing en tydens die wittebroodtydperk van ons demokrasie, was almal opgewonde en het uitgesien na ŉ beter lewe vir almal. Die ekonomie was sterk, die mense was positief en daar was ŉ gesindheid van nasiebou oral te bespeur. Dit is werklik jammer dat die realiteit na die wittebrood gou deurgeskyn het. Eintlik gaan alles nou net oor die mense wat in magsposisies is en hulle wat toegang het tot die beste van die beste – dit is al wat saak maak. Die mense maak nie meer saak nie – aldus dit is wat ek as Suid-Afrikaanse burger ervaar. Ek is tans amper 60 jaar oud. Dit behoort ŉ tyd te wees van uitsien na ŉ lewe ná beroep en werk, maar dit is juis toe nou nie die geval nie. Almal sê as ŉ mens iets gedoen wil hê, moet jy jou stem dik maak of inspring en self help. Natuurlik verwys dit ook na mense se stemreg, en dat dit gebruik kan word om verandering te kanaliseer. In dié geval is 2024 heeltemal te ver op die horison. Terug by my vraag – wat doen ons (ek) om dan werklik die erns van die saak van die ontnugterde burger aan u te verduidelik? Ons sit met werkloosheid wat meer as 35% is. Ek tel nou onder daardie syfer – al is ek amper op pensioen. Die feit is, ek het my werk verloor na die maatskappy waarvoor ek gewerk het besluit het om hulle belegging en werkskepping in Suid-Afrika te staak. Ons het werk verrig en oplossings verskaf aan die Suid-Afrikaans Poskantoor. Ons was oortuig dat die feit dat ons sagteware voorsien aan meer as 30 poskantore wêreldwyd, toegepas sal kan word in Suid-Afrika. Dit het ook goed begin, totdat die Poskantoor nie meer hul rekeninge kon betaal nie. Dit, ten spyte van feit dat die Poskantoor hier in die vroeë 2000’s wel wins getoon het. Wat het gebeur? Winsbelang op persoonlike vlakke het oorgeneem. Almal was meer besorgd daaroor om ‘bestuurder’ te wees as om werklik te bestuur. Nou kan die Poskantoor skaars Post Bank bestuur. Mediese sorg waarvoor pensioenarisse bydra (aftrekkings gedoen word), bereik nie die mediesefonds nie. Dieselfde geld vir personeel wat skielik sukkel om medies sorg te kry, omdat die Poskantoor ook nie hulle bydrae oorbetaal het nie. Die betaling van Sassa-pensioene is ook ŉ probleem, want een oomblik ‘werk’ die Poskantoor en die volgende oomblik nie. Geen wonder mense het begin om hulle Sassa-kaarte iewers anders te kry nie. Nou is ek amper ŉ Sassa-pensioenaris en weet nie hoe dit gaan werk nie. Sal daardie geld wel uitbetaal word wanneer ek ook deel raak van die wat om staatshulp aanklop? Die dame wat my uithelp in my huis neem ŉ rukkie gelede haar seuntjie na die staatshospitaal/ kliniek om medisyne te kry vir erge diarree en naarheid. Na ŉ hele paar ure se wag, is sy uiteindelik voor in tou. Sy kry ŉ botteltjie Panadostroop en dis al. Sy moet huis toe gaan met haar seuntjie en dit vir hom gee om te drink. Werklik? Sou u slegs ŉ Panado neem indien u maaggriep het? Ek twyfel sterk. So, hier is ons nou. Wanneer het ons ophou omgee? Niemand gee om nie – dit is hoe dit voorkom. Die departement van gesondheid wil blykbaar ŉ ‘versekering’-tipe produk loods in die vorm van nasionale gesondheidversekering. Hoe gaan hulle dit doen as die basiese dinge vandag nie kan gebeur nie? Die wat in beheer is, vir wie ons stem, blyk niks te doen terwyl ons land inmekaar stort nie. Waar is die aksies – nie planne nie, maar aksies met tydlyne wat gemeet word om die probleme van ons land aan te spreek? Hoe lank gaan Eskom gewone burgers se geld nog misbruik? Hoe lank gaan staatshospitale géén daadwerklike diens lewer nie? Wanneer sal die Poskantoor weer ŉ instansie wees om op trots te voel? Wanneer sal ons weer begin om om te gee? Groete, ŉ Ontnugterde Suid-Afrikaanse burger